題籌筆驛
作者：殷潛之
朝代：唐

paragraphs: 江東矜割據，鄴下奪孤嫠。
霸畧非匡漢，宏圖欲佐誰。
奏書辭後主，仗劒出全師。
重襲襃斜路，懸開反正旗。
欲將苞有截，必使舉無遺。
沈慮經謀際，揮毫決勝時。
圜觚當分畫，前箸此操持。
山秀扶英氣，川流入妙思。
算成功在彀，運去事終虧。
命屈天方厭，人亡國自隨。
艱難推舊姓，開創極初基。
總歎曾過地，寧探作教資。
若歸新曆數，誰復顧衰危。
報德兼明道，長留識者知。